b'\n_START_ARTICLE_\nEristalis tenax\n_START_SECTION_\nUtseende\n_START_PARAGRAPH_\nEristalis tenax er en stor, gr\xc3\xa5-svart og r\xc3\xb8dbrun eller brun flue, ca. 14-16 millimeter lang. Den ligner p\xc3\xa5 en honningbie (Apis mellifera).  Alle fluer skiller seg fra bier p\xc3\xa5 den korte antennen og fordi de bare har to vinger.  Bier har ganske mye lengre antenner og fire utviklede vinger._NEWLINE_P\xc3\xa5 hodet er det to store r\xc3\xb8dbrune fasett\xc3\xb8yne. Hos hannene m\xc3\xb8tes \xc3\xb8ynene p\xc3\xa5 toppen av hodet, mens det hos hunnene er en pannestripe mellom fasett\xc3\xb8ynene. Fasett\xc3\xb8ynene er h\xc3\xa5rkledte, og har tydelige b\xc3\xa5nd der h\xc3\xa5rene er litt lenger enn rundt omkring, dette er et godt kjennetegn p\xc3\xa5 arten._NEWLINE_Bakkroppen er m\xc3\xb8rk-brun, med orange flekker.  Scutellum er lyst orange-brunlig og skiller seg fra det m\xc3\xb8rkere brystet.  Beina er gr\xc3\xa5svarte.\n_START_SECTION_\nLevevis\n_START_PARAGRAPH_\nEristalis tenax kan p\xc3\xa5treffes i hager men s\xc3\xa6rlig p\xc3\xa5 gress- og blomsterenger. Den bes\xc3\xb8ker blomster eller sitter og soler seg. Voksne fluer lever av nektar i blomstene. Man kan finne voksne fluer nesten \xc3\xa5ret rundt om det er mildt, og de kan trolig overvintre som voksne. De er p\xc3\xa5fallende tallrike sent p\xc3\xa5 h\xc3\xb8sten da de bes\xc3\xb8ker blomstene av bergflette (Hedera helix)._NEWLINE_Larvene lever i ferskvann eller brakkvann, lever i bunnslammet, av r\xc3\xa5tnende organisk materiale. Larvene tilh\xc3\xb8rer de s\xc3\xa5kalte \xc2\xabrottehalefluene\xc2\xbb. De har bakkroppsspissen forlenget til et \xc3\xa5nder\xc3\xb8r (puster\xc3\xb8r), som kan bli lenger enn kroppen. Larvene er sv\xc3\xa6rt tolerante overfor forurensing og kan leve i sv\xc3\xa6rt forurenset vann, i bl\xc3\xb8tgj\xc3\xb8dsel og trolig ogs\xc3\xa5 i st\xc3\xb8rre kadavere som er i ferd med \xc3\xa5 g\xc3\xa5 i oppl\xc3\xb8sning._NEWLINE_Alle fluer gjennomg\xc3\xa5r en fullstendig forvandling, med et puppestadium mellom stadiet som larve og voksen.\n_START_SECTION_\nUtbredelse\n_START_PARAGRAPH_\nArten er meget vidt utbredt og finnes p\xc3\xa5 alle kontinenter bortsett fra Antarktis. I Norge er den sv\xc3\xa6rt vanlig over det meste av landet, men mangler i h\xc3\xb8yfjellet i S\xc3\xb8r-Norge og ytterst langs kysten i Nord-Norge.'